## Rješenje kojim se utvrđuje da je za Grad Opatiju, Općinu Matulji, Općinu Mošćenička Draga, Općinu Lovran, i trgovačko društvo Nova Liburnija d.o.o., Opatija, nastala obveza objavljivanja ponude za preuzimanje društva Liburnia Riviera Hoteli d.d. Opatija

### NN 69/2009 (17.6.2009.), Rješenje kojim se utvrđuje da je za Grad Opatiju, Općinu Matulji, Općinu Mošćenička Draga, Općinu Lovran, i trgovačko društvo Nova Liburnija d.o.o., Opatija, nastala obveza objavljivanja ponude za preuzimanje društva Liburnia Riviera Hoteli d.d. Opatija

69 17.06.2009 Rješenje kojim se utvrđuje da je za Grad Opatiju, Općinu Matulji, Općinu Mošćenička Draga, Općinu Lovran, i trgovačko društvo Nova Liburnija d.o.o., Opatija, nastala obveza objavljivanja ponude za preuzimanje društva Liburnia Riviera Hoteli d.d. Opatija

HRVATSKA AGENCIJA ZA NADZOR FINANCIJSKIH USLUGA

1717

Na temelju odredbe članka 15. stavka 1. točka 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 32. stavak 7. Zakona o preuzimanju dioničkih društava (»Narodne novine« broj 84/02, 87/02, 120/02) i članka 61. stavak 1. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, u predmetu utvrđivanja nastanka obveze na objavljivanja ponude za preuzimanje trgovačkog društva Liburnia riviera hoteli d.d. Opatija, Ulica Maršala Tita 198, na sjednici održanoj 4. lipnja 2009. godine, donijela je

RJEŠENJE

1. Utvrđuje se da je za Grad Opatiju, Opatija, Maršala Tita 3, Općinu Matulji, Matulji, Trg maršala Tita 11, Općinu Mošćenička Draga, Mošćenička Draga, Trg slobode 7, Općinu Lovran, Lovran, Šetalište maršala Tita 41 i trgovačko društvo Nova Liburnija d.o.o., Opatija, Ulica Maršala Tita 3, dana 14. lipnja 2007. godine, nastala obveza objavljivanja ponude za preuzimanje društva Liburnia Riviera Hoteli d.d. Opatija, Ulica Maršala Tita 198.

2. Nalaže se društvu Liburnia Riviera Hoteli d.d. Opatija, Ulica Maršala Tita 198, ovo rješenje dostaviti dioničarima društva Liburnia Riviera Hoteli d.d., Opatija, Ulica Maršala Tita 198 ili omogućiti dostavu rješenja putem Središnjeg klirinško depozitarnog društva d.d. Zagreb, Heinzelova 62/a, u roku od 15 dana od dana zaprimanja ovog rješenja.

3. Nalaže se društvu Nova Liburnija d.o.o., Opatija, Ulica Maršala Tita 3, da u roku od 5 (pet) dana od dana zaprimanja ovog rješenja plati administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga, jer će u protivnom navedeni iznosi biti naplaćeni prisilnim putem.

4. Ovo rješenje objavit će se u »Narodnim novinama«.

Obrazloženje

I. Hrvatska agencija za nadzor financijskih usluga (dalje: Agencija) pokrenula je po službenoj dužnosti, sukladno odredbi članka 123. Zakona o općem upravnom postupku (»Narodne novine« br. 53/91, 103/96 – Odluka Ustavnog suda RH, br Us-248/94) i članka 32. Zakona o preuzimanju dioničkih društava(»Narodne novine« broj 84/02, 87/02, 120/02, dalje: ZPDD), upravni postupak nadzora u vezi utvrđivanja obveze na objavljivanje ponude za preuzimanje društva Liburnia Riviera Hoteli d.d., Opatija, Ulica Maršala Tita 198, (dalje: Liburnia Riviera Hoteli d.d.), od strane Grada Opatije.

II. Nakon izvršenog uvida u predmete Agencije klasa: 011-02/07-05/25, klasa: 451-04/07-13/124 i klasa: 451-04/07-13/118, utvrđeno je sljedeće:

a) Odredbe ZPDD-a, koji je važio u trenutku nastanka obveze na preuzimanje, odnosile su se na društvo Liburnia Riviera Hoteli d.d., budući se isto smatralo javnim dioničkim društvom u smislu članka 114. stavak 1. točka 2. Zakona o tržištu vrijednosnih papira (»Narodne novine« br. 84/02 i 138/06). Pritom napominjemo da se i odredbe sada važećeg Zakona o preuzimanju dioničkih društava (»Narodne novine« br. 109/07 i 36/09), primjenjuju na društvo Liburnia Riviera Hoteli d.d., kao ciljno društvo i to temeljem oba kriterija predviđena u članku 2. stavak 1. točka 1. podtočka a) ZPDD-a, jer je – dioničko društvo sa sjedištem u Republici Hrvatskoj:

– čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« br. 88/08 i 146/08), i

– koje ima više od 100 dioničara i čiji temeljni kapital iznosi najmanje 30.000.000,00 kuna, pri čemu se smatra da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara, kako je to propisano stavkom 2. istog članka ZPDD-a.

Uvidom u javno dostupne podatke Zagrebačke burze d.d. Zagreb, Javne informacijske knjižnice (JIK) i Sudskog registra Trgovačkog suda u Rijeci, utvrđeno je da su dionice društva Liburnia Riviera Hoteli d.d., od 15. srpnja 2003. godine, neprekidno uvrštene na uređeno tržište u Republici Hrvatskoj (na Kotaciju javnih dioničkih društava odnosno na Redovito tržište Zagrebačke burze d.d. Zagreb), te da u istom razdoblju društvo neprekidno ima više od 100 dioničara, a temeljni kapital mu iznosi 968.451.200,00 kuna.

b) Nadalje je utvrđeno da je Grad Opatija, podneskom od 7. veljače 2007. godine, zatražio mišljenje Agencije o primjeni odredaba ZPDD-a, odnosno obvezi objavljivanja ponude za preuzimanje u slučaju da Hrvatski fond za privatizaciju, Liburnia Riviera Hoteli d.d. i Grad Opatija sklope Sporazum o stjecanju 25% + 1 dionice Liburnia Riviera Hoteli d.d.

Agencija je 8. ožujka 2007. godine, dala zatraženo mišljenje, prema kojem bi Grad Opatija u slučaju stjecanja 25% + 1 dionica Liburnia Riviera Hoteli d.d., pod uvjetima iz navedenog podneska i priložene dokumentacije, bio obvezan objaviti ponudu za preuzimanje toga društva.

c) Dana 14. lipnja 2007. godine, Republika Hrvatska, Hrvatski fond za privatizaciju, društvo Liburnia Riviera Hoteli d.d. te Grad Opatija, Općina Lovran, Općina Mošćenička Draga i Općina Matulji, svi zastupani po Gradu Opatija, sklopili su Sporazum o razrješenju imovinsko-pravnih odnosa i prijenosu 25% + 1 dionice Liburnia Riviera hotela d.d. na Grad Opatiju, a dana 26. srpnja 2007. godine, Anex istom Sporazumu.

Odredbom članka 2.2. navedenog Sporazuma utvrđeno je da Hrvatski fond za privatizaciju tim Sporazumom, kao prenositelj, bez naknade prenosi, a Grad Opatija, kao stjecatelj, u ime i za račun jedinica lokalne samouprave, sukladno Sporazumu o ovlašćenju Grada Opatije od 14. listopada 2006. godine, preuzima u vlasništvo 25% + 1 dionicu temeljnog kapitala Liburnia Riviera hotela d.d., odnosno 75.661 redovnu dionicu na ime trgovačkog društva Liburnia Riviera hoteli d.d., svaka nominalnog iznosa od 3.200,00 kn, odnosno ukupnog nominalnog iznosa 242.116.000,00 kn, koje se kod Središnje depozitarne agencije d.d. Zagreb vode pod oznakom LRH-R-A.

d) U svezi prethodno navedenoga, Agencija je pismenom od 31. srpnja 2007. godine, pozvala Grad Opatiju na očitovanje o izvršavanju obveze sukladno odredbama ZPDD-a.

Podneskom, koji je Agencija zaprimila 9. kolovoza 2007. godine, Grad Opatija dostavio je očitovanje, u kojem, u bitnome, navodi da nije obveznik objave ponude za preuzimanje sukladno odredbama ZPDD-a, jer da su Grad Opatija i jedinice lokalne samouprave iz navedenog Sporazuma, kao slijednici bivše Općine Opatija, stekli članstvo u društvu Liburnia Riviera Hoteli d.d. izvorno, preuzimanjem dionica pri osnivanju toga dioničkog društva, iako prijenos dionica na tadašnju Općinu Opatija nikada nije izvršen zbog čitavog niza nakon toga nastalih pravnih problema.

Kao dokaz da su dionice stečene izvorno, Grad Opatija dostavio je Zaključak o suglasnosti na program pretvorbe poduzeća DP »Liburnia-Riviera-Hoteli« iz Opatije, koji je dana 20. ožujka 1992. godine, donijela Skupština općine Opatija te tumačenje Ministarstva financija Republike Hrvatske od 16. veljače 2007. godine. Navedeno tumačenje izdano je na zahtjev Grada Opatije, vezano uz primjenu članka 67. stavak 2. i 3. Zakona o proračunu, a prema istom tumačenju »Grad Opatija nije donio odluku o kupnji dionica društva Liburnia Riviera Hotela d.d, već je stekao članstvo u društvu izvorno tj. preuzimanjem dionica pri osnivanju dioničkog društva, pa se stoga odredba članka 67. stavak 2. Zakona o proračunu ne odnosi na stjecanje dionica Grada Opatije«.

Uvidom u Zaključak o suglasnosti na program pretvorbe poduzeća DP »Liburnia-Riviera-Hoteli« iz Opatije, utvrđeno je kako je u točki 2. Zaključka, navedeno da će Općina Opatija, pod uvjetima iz točke 3. Zaključka, unijeti u dionički kapital DP »Liburnia-Riviera-Hoteli« nekretnine upisane na svoje ime, a koje DP »Liburnia-Riviera-Hoteli« koristi za obavljanje svoje redovne djelatnosti, za što će dobiti 25% redovnih dionica, koje će »Liburnia-Riviera-Hoteli»emitirati.

Točkom 3. istog Zaključka, predviđeno je da će Općina Opatija, u slučaju da Agencija Republike Hrvatske za restrukturiranje i razvoj prihvati Program pretvorbe DP »Liburnia-Riviera-Hoteli« iz Opatije, od Vlade Republike Hrvatske zatražiti da se nekretnine navedene u Zaključku, izuzmu od zabrane raspolaganja utvrđene Zakonom o zabrani prijenosa prava raspolaganja i korištenja određenih nekretnina u društvenom vlasništvu na druge korisnike, odnosno u vlasništvo fizičkih i pravnih osoba.

e) Radi potpunog utvrđenja činjeničnog stanja, Agencija je pismenom od 24. kolovoza 2007. godine, od Trgovačkog suda u Rijeci zatražila dokumentaciju kojom sud raspolaže, a iz koje bi bilo vidljivo da su dionice društva Liburnia Riviera Hoteli d.d., stečene od strane Grada Opatije, odnosno njegovog prednika, u postupku pretvorbe toga društva, kako to Grad Opatija navodi u svom očitovanju Agenciji od 9. kolovoza 2007. godine.

Iz dokumentacije koja je Agenciji (u predmetu klasa: 451-04/07-13/118), dostavljena od strane Trgovačkog suda u Rijeci, a vezano uz pretvorbu i usklađenje društva Liburnia Riviera Hoteli d.d., nije vidljivo da su Grad Opatija, odnosno njegovi pravni slijednici, dionice društva Liburnia Riviera Hoteli d.d.. stekli izvorno. Tako je, primjerice, iz Statuta društva Liburnia Riviera Hoteli d.d., koji je u prosincu 1999. godine, donijela osnivačka Skupština društva, vidljivo da su osnivačke dionice društva u cijelosti prenesene na:

– Hrvatski fond za razvoj

– Republički fond mirovinskog i invalidskog osiguranja radnika

– Republički fond mirovinskog i invalidskog osiguranja individualnih poljoprivrednika Republike Hrvatske

– djelatnike društva, umirovljenike i djelatnike državnih organa.

Agencija je u navedenom predmetu izvršila uvid i u slijedeću dokumentaciju:

– Odluku Radničkog savjeta DP »Liburnia-Riviera-Hoteli« od 27. veljače 1992. godine, o pretvaranju poduzeća DP »Liburnia-Riviera-Hoteli« Opatija u dioničko društvo

– Rješenje Agencije za restrukturiranje i razvoj od 29. srpnja 1992. godine kojim se daje suglasnost DP »Liburnia-Riviera-Hoteli« na namjeravanu pretvorbu poduzeća

– Odluku Radničkog savjeta DP »Liburnia-Riviera-Hoteli« od 30. listopada 1992. godine,

– Zapisnik sa konstituirajuće sjednice Upravnog odbora »Liburnia-Riviera-Hoteli»d.d. Opatija od 1. prosinca 1992. godine

– Zapisnik sa osnivačke skupštine »Liburnia-Riviera-Hoteli»d.d. Opatija od 1. prosinca 1992. godine te popis dioničara

– Rješenje Hrvatskog fonda za privatizaciju od 27. lipnja 1995. godine o obnovi postupka u predmetu davanja suglasnosti na namjeravanu pretvorbu poduzeća

– Zapisnik sa sjednice Upravnog odbora društva od 30. lipnja 1995. godine,

– Zapisnik s druge redovne godišnje Skupštine društva od 30. lipnja 1995. godine,

– Statut društva od lipnja 2005. godine.

Niti iz navedene dokumentacije vezane uz pretvorbu i usklađenje društva Liburnia Riviera Hoteli d.d., nije vidljivo da bi Grad Opatija, u postupku pretvorbe, stekao 25% redovnih dionica društva.

III. U ovom upravnom postupku, Agencija je izvršila uvid i u Sporazum o ovlašćenju Grada Opatije od 14. listopada 2006. godine, koji je na zahtjev Agencije dostavila Središnja depozitarna agencija d.d. Zagreb te je uvidom u isti utvrđeno da su se Grad Opatija, Općina Lovran, Općina Mošćenička Draga i Općina Matulji suglasili, a radi razrješenja međusobnih imovinskopravnih odnosa, da Grad Opatija, u svoje ime i za svoj račun, te u svoje ime i za račun Općine Lovran, Općine Mošćenička Draga i Općine Matulji, sklopi ugovor o stjecanju predmetnih 25% + 1 dionica.

U svrhu ostvarenja zajedničkog upravljanja predmetnim dionicama, a kako je predviđeno navedenim Sporazumom, Grad Opatija obvezao se osnovati društvo s ograničenom odgovornošću i unijeti u to društvo preuzetih 25% + 1 dionicu, kao imovinu društva, a potpisnice Sporazuma ugovorile su i način međusobne raspodjele preuzetih dionica, kao i način upravljanja i raspolaganja imovinom novoosnovanog društva.

Iz teksta Sporazuma razvidno je da je Grad Opatija predmetne dionice stekao ne samo za svoj, već i za račun navedenih jedinica lokalne samouprave, te je razvidna namjera stranaka da usklađeno djeluju u vezi sa stjecanjem dionica izdavatelja. Stoga je obveza objavljivanja ponude za preuzimanje nastala i za te jedinice lokalne samouprave, kao osobe koje zajednički djeluju s Gradom Opatijom, sukladno odredbi članka 8. stavka 8. a u vezi s odredbom članka 8. stavka 1. točka a) i b) ZPDD-a.

Nadalje, uvidom u predmet Agencije klasa: 451-04/07-13/124 utvrđeno je da je Rješenjem Trgovačkog suda u Rijeci od 12. lipnja 2007. godine, upisano osnivanje društva Nova Liburnija d.o.o. Opatija, u sudski registar, a jedini osnivač društva je Grad Opatija.

Isto tako, utvrđeno je da su Grad Opatija i društvo Nova Liburnija d.o.o., Opatija, 11. rujna 2007. godine, sklopili Ugovor o prijenosu dionica društva Liburnia Riviera Hoteli d.d.

Temeljem članka 3. navedenog Ugovora, Grad Opatija kao prenositelj, prenosi bez naknade, a društvo Nova Liburnija d.o.o. kao stjecatelj, preuzima 75.661 redovnu dionicu na ime trgovačkog društva Liburnia Riviera Hoteli d.d., svaka nominalnog iznosa 3.200,00 kn, odnosno ukupnog nominalnog iznosa 242.115.200,00 kn, koje se kod Središnje depozitarne agencije d.d. Zagreb, vode pod oznakom LRH-R-A. Uvidom u podatke Središnje depozitarne agencije, utvrđeno je da je prijenos predmetnih dionica na račun stjecatelja izvršen 28. rujna 2007. godine.

Sukladno odredbama stavka 2. i 3. članka 8. ZPDD-a, pravne osobe te fizičke i pravne osobe djeluju zajednički kad jedna od njih izravno ili neizravno kontrolira drugu ili druge pravne osobe, a smatra se da fizička ili pravna osoba kontrolira pravnu osobu ako ima izravno ili neizravno 25% i više udjela u temeljnom kapitalu pravne osobe.

Slijedom navedenoga, i za društvo Nova Liburnija d.o.o., je sukladno odredbi članka 8. stavka 3. točke a) i stavka 8. ZPDD-a, nastala obveza objavljivanja ponude za preuzimanje društva Liburnia Riviera Hoteli d.d.

IV. Agencija je pismenom od 12. listopada 2007. godine i 5. prosinca 2007. godine, sukladno odredbi članka 143. stavak 3. i članka 8. Zakona o općem upravnom postupku, pozvala Grad Opatiju na očitovanje o naprijed navedenim utvrđenim činjenicama, a pismenima od 5. prosinca 2007. godine, na očitovanje o utvrđenim činjenicama, pozvane su i Općina Lovran, Općina Mošćenička Draga i Općina Matulji te društvo Nova Liburnija d.o.o.

Podneskom koji je Agencija zaprimila 24. prosinca 2007. godine, Grad Opatija dostavio je očitovanje u kojem ponavlja svoje navode iz podneska od 9. kolovoza 2007. godine, da su predmetne dionice društva Liburnija Riviera Hoteli d.d., stečene izvorno, temeljem Zaključka o suglasnosti na program pretvorbe poduzeća DP »Liburnia-Riviera-Hoteli« iz Opatije, koji je 20. ožujka 1992. godine, donijela Skupština općine Opatija.

Pored navedenoga, u istom očitovanju Grad Opatija, navodi sljedeće:

– da djeluje zajednički s društvom Nova Liburnija d.o.o. u odnosu na društvo Liburnia Riviera Hoteli d.d., ali da iz takvog utvrđenja ne proizlazi obveza objave ponude za preuzimanje

– da je prilikom postupka pretvorbe DP »Liburnia-Riviera-Hoteli« iz Opatije, za unesene nekretnine, koje su vlasništvo Grada Opatije i ostalih općina slijednica nekadašnje Općine Opatija, izvršena rezervacija dionica, radi neriješenih imovinsko-pravnih poslova

– da je Hrvatski fond za privatizaciju prijenosom dionica sukladno Sporazumu od 14. lipnja 2006. godine, izvršio s odgodom svoju obvezu iz 1992. godine

– da je Grad Opatija stekao dionice za svoj račun i za račun Općina Lovran, Matulji i Mošćenička Draga i da će nakon ustupa udjela u društvu Nova Liburnija d.o.o. i te jedinice lokalne samouprave zajednički djelovati prema društvu Liburnia Riviera Hoteli d.d., a sve to sukladno odredbama Sporazuma o ovlašćenju Grada Opatije od 14. listopada 2006. godine.

Podneskom zaprimljenim u Agenciji istog dana, društvo Nova Liburnija d.o.o. očitovalo se, u bitnom, na isti način kao i Grad Opatija, te navodi da se pridružuje svim dosadašnjim očitovanjima i navodima Grada Opatije. Društvo također kao nesporno navodi da Grad Opatija i društvo djeluju zajednički u odnosu na društvo Liburnia Riviera Hoteli d.d., ali iz te činjenice, prema mišljenju društva, ne proizlazi obveza objave ponude za preuzimanje, jer je Grad Opatija, iz svih naprijed navedenih razloga, dionice društva Liburnia Riviera Hoteli d.d., stekao izvorno.

Podnescima, koje je Agencija zaprimila 24. odnosno 27. prosinca 2007. godine, Općine Lovran, Matulji i Mošćenička Draga, očitovale su se na identičan način, navodeći da su općine, prihvaćanjem i potpisivanjem Sporazuma o razrješenju imovinsko-pravnih odnosa i prijenosu 25% plus 1 dionice Liburnia Riviera hotela d.d. Opatija na Grad Opatiju, i Anexa istog Sporazuma, prenijele sva prava glede postupanja u svezi dijela dionica društva Liburnia Riviera Hoteli d.d., koji im pripada, na Grad Opatiju, te u potpunosti podržavaju i podupiru daljnje postupanje Grada u razrješenju nastalog problema.

V. U ovom upravnom postupku, Agencija je 7. veljače 2008. godine, donijela Zaključak o prekidu postupka dok Upravni sud Republike Hrvatske ne riješi povodom tužbe društava SN Holding za usluge, Zagreb, Alexandera von Humboldta 4b i DOM Holding za upravljačke djelatnosti holding-društava, Zagreb, Alexandera von Humboldta 4b, radi poništenja rješenja Komisije za vrijednosne papire Republike Hrvatske, prednika Hrvatske agencije za nadzor financijskih usluga, klasa: UP/I-450-08/05-02/157, urbroj: 567-01/05-3, od 13. listopada 2005. godine.

Ovo stoga što bi u slučaju usvajanja tužbe društava SN Holding d.d. i DOM Holding d.d. i donošenja rješenja Upravnog suda Republike Hrvatske kojim se poništava rješenje Komisije od 13. listopada 2005. godine, moglo doći do gubitka dionica društva Liburnia Riviera Hoteli d.d., od strane Grada Opatije, kako je to predviđeno odredbama Sporazuma o razrješenju imovinsko-pravnih odnosa i prijenosu 25% + 1 dionice Liburnia Riviera hotela d.d. od 26. srpnja 2007. godine.

Dana 6. listopada 2008. godine, Agencija je zaprimila presudu Upravnog suda Republike Hrvatske, od 30. rujna 2008. godine, kojom se tužbe društava SN Holding d.d. i DOM Holding d.d. odbijaju.

VI. U nastavljenom postupku, Agencija je od Grada Opatije i osoba koje s njim djeluju zajednički, zatražila očitovanje s obzirom na okolnost donesene presude Upravnog suda Republike Hrvatske te očitovanje o izvršenju obveze na objavljivanje ponude za preuzimanje društva Liburnia Riviera Hoteli d.d.

Svojim očitovanjima, dostavljenim Agenciji, Grad Opatija i osobe koje s njim djeluju zajednički, ostali su u cijelosti kod svojih ranije iznesenih navoda.

VII. Slijedom svega izloženog, Agencija je utvrdila da je za Grad Opatiju, Opatija, Maršala Tita 3, Općinu Matulji, Matulji, Trg maršala Tita 11, Općinu Mošćenička Draga, Mošćenička Draga, Trg slobode 7, Općinu Lovran, Lovran, Šetalište maršala Tita 41, i trgovačko društvo Nova Liburnija d.o.o., Opatija, Ulica Maršala Tita 3, sukladno odredbi članka 4. stavak 1. Zakona, a u vezi s člankom 8. stavak 1. točka a) i b) te stavcima 3. točka a) i 8. članka 8. ZPDD-a, dana 14. lipnja 2007. godine, nastala obveza objavljivanja ponude za preuzimanje društva Liburnia Riviera Hoteli d.d., sklapanjem Sporazuma o razrješenju imovinsko-pravnih odnosa i prijenosu 25% + 1 dionice Liburnia Riviera Hoteli d.d.

Naime, sukladno odredbi članka 2. stavak 1. točka 6. ZPDD-a, dionice su stečene sklapanjem pravnog posla ili drugim pravnim temeljem za prijenos dionica, neovisno o prijenosu dionica i upisu u depozitorij ili knjigu dionica izdavatelja, a pravni posao smatra se sklopljenim i u slučaju kada je sklopljen pod odgodnim uvjetom.

Odredbom članka 128. stavka 1. Zakona o tržištu vrijednosnih papira, određeno je da se vlasništvo i prava koja proizlaze iz nematerijaliziranoga vrijednosnog papira stječu njegovim prijenosom s računa nematerijaliziranih vrijednosnih papira prenositelja, na račun nematerijaliziranih vrijednosnih papira stjecatelja, na temelju valjanog pravnog posla kojemu je cilj stjecanje vlasništva, odluke suda, odnosno druge nadležne vlasti, nasljeđivanja i na temelju zakona.

Uzimajući u obzir navedene zakonske odredbe, Agencija nije prihvatila navode iz očitovanja Grada Opatije i ostalih osoba koje s njim djeluju zajednički, da su predmetne dionice društva Liburnia Riviera Hoteli d.d., stekli izvorno, u postupku pretvorbe društva i to temeljem Zaključka o suglasnosti na program pretvorbe poduzeća DP »Liburnia-Riviera-Hoteli« iz Opatije, koji je 20. ožujka 1992. godine, donijela Skupština općine Opatija. Naime, navedeni Zaključak, ne može se smatrati valjanim pravnim poslom u smislu odredbe članka 128. stavak 1. Zakona o tržištu vrijednosnih papira.

Pravni temelj za stjecanje i prijenos predmetnih dionica društva Liburnia Riviera Hoteli d.d., sukladno naprijed navedenim zakonskim odredbama, predstavlja Sporazum o razrješenju imovinsko-pravnih odnosa i prijenosu 25% plus 1 dionice Liburnia Riviera hotela d.d. na Grad Opatiju, sklopljen 14. lipnja 2007. godine. Ovdje posebno napominjemo da, kada bi pravni temelj za stjecanje i prijenos dionica predstavljao naprijed navedeni Zaključak iz 1992. godine, stranke Sporazuma isti naknadno ne bi niti zaključivale.

To da su Gradu Opatiji dionice eventualno trebale biti dodijeljene i prenesene u postupku pretvorbe DP »Liburnia-Riviera-Hoteli« ili nekom drugom postupku, ne mijenja činjenicu da je predmetne dionice Grad Opatija stekao tek sklapanjem Sporazuma o razrješenju imovinsko-pravnih odnosa i prijenosu 25% plus 1 dionice Liburnia Riviera hotela d.d. Opatija na Grad Opatiju.

Iz izloženih razloga, Agencija u konkretnom slučaju ne može prihvatiti niti tumačenje Ministarstva financija Republike Hrvatske od 16. veljače 2007. godine, da se radi o izvornom stjecanju dionica tj. preuzimanju dionica pri osnivanju dioničkog društva Liburnia Riviera Hoteli d.d., od strane Grada Opatije.

Grad Opatija i osobe koje s njim zajednički djeluju, nisu, sukladno odredbi članka 13. stavak 1. ZPDD-a, u roku od 30 dana od dana nastanka obveze objavljivanja ponude za preuzimanje, a niti naknadno, podnijeli Agenciji zahtjev za odobrenje objavljivanja ponude za preuzimanje, ponudu i isprave iz članka 12. stavak 2. ZPDD-a.

Slijedom navedenoga, a sukladno odredbi članka 32. stavak 7. ZPDD-a, kojom je propisano da ukoliko osoba koja je obvezna objaviti ponudu za preuzimanje, to ne učini u zakonom propisanom roku, Agencija će postojanje obveze na objavljivanje ponude za preuzimanje utvrditi rješenjem, koje će dostaviti i izdavatelju, dioničarima putem izdavatelja, odnosno depozitara, depozitaru te burzi ili uređenom javnom tržištu na kojem su uvrštene dionice izdavatelja, valjalo je riješiti kao u točkama 1. i 2. izreke rješenja.

VIII. Odredbom članka 61. stavka 1. Zakona o preuzimanju dioničkih društava (»Narodne novine« broj 109/07), koji je stupio na snagu dana 01. studenoga 2007. godine, propisano je da će se upravni postupci preuzimanja javnih dioničkih društava povodom zahtjeva za odobrenje objavljivanja ponude za preuzimanje, pokrenuti do dana stupanja na snagu toga Zakona, dovršiti sukladno odredbama ZPDD-a.

Obzirom da je Agencija predmetni upravni postupak pokrenula po službenoj dužnosti, sukladno odredbama ZPDD-a, dakle prije stupanja na snagu Zakona o preuzimanju dioničkih društava, pokrenuti upravni postupak je analognom primjenom navedene zakonske odredbe dovršen sukladno odredbama ZPDD-a.

Sukladno odredbi članka 61. stavak 2. Zakona o preuzimanju dioničkih društava, osobe kojima je obveza objavljivanja ponude za preuzimanje nastala sukladno odredbama ZPDD-a, a koje do dana stupanja na snagu ovoga Zakona nisu podnijele zahtjev za odobrenje objavljivanja ponude za preuzimanje, obvezne su nastalu obvezu izvršiti sukladno odredbama toga Zakona.

Sukladno odredbi članka 13. stavak 3. točka 1. i članka 61. stavak 3. Zakona o preuzimanju dioničkih društava, ponuditelj i osobe koje s njim djeluju zajednički ne mogu ostvariti pravo glasa iz svih stečenih dionica ciljnog društva kad, nakon nastupanja obveze objavljivanja ponude za preuzimanje, u zakonskom roku ne podnesu zahtjev za odobrenje objavljivanja iste.

IX. Sukladno odredbi članka 2. stavak 1. i 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 155/08) obveznici plaćanja naknada i administrativnih pristojbi su pravne i fizičke osobe iz članka 15. točke 2. i 9. Zakona o Hrvatskoj agenciji za nadzor financijskih usluga, a od plaćanja istih oslobođeni su Republika Hrvatska i tijela javne vlasti.

S obzirom da društvo NOVA LIBURNIJA d.o.o., Opatija, Ulica Maršala Tita 3, ne spada u tijela javne vlasti i nije oslobođeno plaćanja naknada i administrativnih pristojbi, sukladno odredbama navedenoga Pravilnika, to je riješeno kao u točki 3. izreke rješenja.

X. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/07-10/18

Urbroj: 326-111/09-26

Zagrebu, 4. lipnja 2009.

Zamjenik predsjednika Uprave
Ivan Vrljić, v. r.

Rješenje, NN 69/2009-1717